Олимп Джэгухэм траухуэ
СурэтыщI гъуазджэмкIэ музейм къыщызэIуахащ Сочэ щекIуэкI XXII ЩIымахуэ Олимп Джэгухэм траухуа гъэлъэгъуэныгъэ гъэщIэгъуэн. Абы утыку къыщрахьащ Къэбэрдей-Балъкъэрми Урысей Федерацэми я цIыху IэпщIэлъапщIэхэм, сурэтыщI цIэрыIуэхэм я IэдакъэщIэкIхэу музейм и гъэтIылъыгъэм щыщхэр.
…Олимп Джэгухэм ятеухуауэ сыт дагъэлъагъуфынур, ярэби, дунейпсо зэхьэзэхуэшхуэм теухуауэ республикэм и художникхэм апхуэдиз лэжьыгъэ яIэу пIэрэ? нэгъуэщI упщIэхэри ди щхьэм щызеуэу дыщIыхьащ IуэхущIапIэм и пэшым. ПэIущIэм щыщIэдзауэ нэри пэри ехь «Эстафета времени» зыфIаща гъэлъэгъуэныгъэм. Ди лъэпкъым и блэкIамрэ и нобэмрэ, ди щIыналъэм и дахагъэр, щIыуэпсым и къулеигъэр, нэхъыжьыфIхэм я нэгум кърих гуфIэгъуэмрэ нэщхъеягъуэмрэ, нэгъуэщIхэри ехьэлIакъэ адыгэхэм я щIыналъэу щыта Сочэ щекIуэкI зэхьэзэхуэшхуэм?!
Ваннах Михаил, Третьяков Николай, Курданов Валерэ, Хьэжу Руслан, Мушаилов Юрэ, Пащты Герман, Яснов Владимир, Половицкий Константин, Аккизов Екъуб, Меджидовэ Сиярэ, Шаваев Юсуф, Крымшамхалов Хьэмзэт, нэгъуэщI куэдми я IэдакъэщIэкIхэу живопись, графикэ лэжьыгъэхэм, скульптурэ, декоративно-прикладной гъуазджэ хьэпшыпхэм музейм и пэшищри яуфэбгъуащ. Ахэр зрагъэлъагъуну къэкIуат гъуазджэм дихьэххэр, Олимпиадэм и къызэгъэпэщыкIэмрэ и екIуэкIыкIэмрэ зыфIэгъэщIэгъуэнхэр, лъэпкъым хуэгумащIэхэр.
«Игры, которые мы заслужили вместе с тобой» псалъэ цIэрыIуэхэр зыхэт уэрэдымкIэ, Сочэ щекIуэкI Олимпиадэм и гимнымкIэ, зэIущIэр къызэIуахащ уэрэджыIакIуэхэу Бэрэгъун Марианнэ, Теппеев Алим, Жабоевэ Замирэт сымэ. Iуащхьэмахуэ и щыгум Олимп мафIэр дэзыха альпинисткэ Мэз Каринэ утыкум къихьащ мафIэр зыпыгъэнауэ щыта олимп хьэпшып дахэр иIыгъыу.
СурэтыщI гъуазджэмкIэ музейм и унафэщI Тау (Ащхъуэт) Ритэ къызэхуэсахэм фIыщIэ яхуищIу, я нэгу зиужьмэ, тхыдэ напэкIуэцIхэм ящыщ зыбжанэ къызэрагъэдзэкIмэ зэригуапэр къыхигъэща иужь, псалъэ иритащ КъБР-м щэнхабзэмкIэ и министрым и къалэнхэр зыгъэзащIэ Фырэ Руслан. Ар гъэлъэгъуэныгъэм зыкърезыгъэхьэлIахэм яхутепсэлъыхьащ Олимпиадэр къыщызэIуахым зэрыщыIам, абы щилъэгъуахэм зрагъэгупсысам, УФ-м и Президент Путин Владимир адыгэ лъэпкъым и IущыгъэмкIэ шэсыпIэ зэрихьэфынур къызэрыхигъэщари жиIащ. «ЖыпIэнуракъэ, дэнэ лъэныкъуэкIэ дымыгъазэми, дыкъызыхэкIа лъэпкъым, абы и зэфIэкIым, хамэ къэралхэм къикIахэм гулъытэу къытхуащIым ди щхьэр лъагэу дигъэлъагъужырт», — къыхигъэщащ Фырэм.
Гъэлъэгъуэныгъэр къазэрыщыхъуам, сурэтхэм халъагъуэм, Олимпиадэм, нэгъуэщI куэдми я гугъу ящIу зэIущIэм къыщыпсэлъащ КъБР-м и Композиторхэм я зэгухьэныгъэм и тхьэмадэ, Къэрал филармонием и симфоние оркестрым и дирижёр нэхъыщхьэ Темыркъан Борис, ди республикэм спортымкIэ и министрым и къуэдзэ Двуреченский Анатолий, СурэтыщIхэм я зэгухьэныгъэм и унафэщI Темыркъан Геннадий. «СыукIытапэурэ жысIэнщи, нобэрей гъэлъэгъуэныгъэм утыку къыщрахьа лэжьыгъэхэм яхэтщ ипэкIэ сымылъэгъуахэр. Ар иджыри зэ щыхьэт тохъуэ музейм и гъэтIылъыгъэр зэрыкуэдым, абыхэм зэхэту зы мелуанкъым икIи мелуанитIкъым я уасэр. Ахэр дыхуэсакъыпэу тхъумэну, цIыхухэм едгъэлъагъуну ди къалэнщ», — жиIащ Геннадий.
ЗэIущIэм и кIэухыу утыкум кърагъэблэгъащ шыкIэпшынауэ Башиев Магомедрэ балеринэ ныбжьыщIэ Маркеловэ Алинэрэ. Магомед и макъамэм щIэту Алинэ дахэу къэфащ, зэхуэса псори дихьэхауэ.
«Эстафета времени»-р гъатхэпэм и 3 хъуху екIуэкIынущ. Гъэлъэгъуэныгъэм кIуэну гупыж зыщIхэм ищхьэкIэ зи гугъу тщIахэм къищынэмыщIа, Iэмал яIэнущ ди республикэм и плIанэпэ зэмылIэужьыгъуэхэм «зыщаплъыхьыну». Зи лъагагъыр метр мини 5-м щIигъу Iуащхьэмахуэ, абы япэу дэкIуеяхэм, иужькIэ а щыгум дэкIахэм, спортсмен цIэрыIуэхэм я сурэтхэри лэжьыгъэхэм хэлъщ.
ИСТЭПАН Залинэ.
